Celebració I Mostra Internacional d'Audiovisuals d'Artesania
La directora general de Comerç, Muntsa Vilalta, ha presidit avui l'acte de cloenda de la I Mostra Internacional d'Audiovisuals d'Artesania, iniciativa que ha posat el punt i final a la Setmana d'Artesania de Catalunya que sota el lema "artesania divina" s'ha celebrat durant aquesta setmana amb més de 100 activitats arreu de Catalunya.
En aquest marc, la directora Vilalta, ha assenyalat que la mostra " és un nou instrument per a la projecció nacional i internacional de l'artesania del nostre país ".
A més, ha ressaltat que " tenim la voluntat de consolidar aquesta mostra i convertir-la en Festival", i ha anunciat que per a la propera edició, " obrirem una convocatòria a nivell nacional i internacional, per situar, a més, aquesta cita en el calendari de festivals dedicats a aquest àmbit ".
La directora Vilalta ha valorat " la qualitat, creativitat i innovació " de les dotze creacions projectades, que són " una invitació a la reflexió sobre la importància de l'artesania per a la nostra societat, un altaveu per als nostres artesans i, per què no, un mitjà d'expressió i de reivindicació ".
Així mateix Vilalta ha volgut destacar també que " tenim un clar objectiu: l'artesania ha de connectar amb la contemporaneïtat".
Artesania Catalunya del Consorci de Comerç, Artesania i MODA (CCAM) de la Generalitat, ha impulsat aquesta primera Mostra Internacional d'Audiovisuals d'Artesania, amb l'objectiu de potenciar sinergies entre el sector artesanal i audiovisual, per generar productes de qualitat basats en processos creatius artesanals i on el protagonista és l'artesà i la seva obra.
Tot plegat per projectar i impulsar i donar a conèixer, en diversos formats audiovisuals, el món de l'artesania.
La I edició de la Mostra ha projectat una selecció de 12 peces audiovisuals nacionals i internacionals, realitzades entre 2012 i 2019, 2 d'elles inèdites: SMITHSONIAN Folklife Festival: the catalan craftventure i HANDS ON GLASS, conformada per curtmetratges de ficció, animació, videoclips, videocreacions, spots i documentals, tots ells amb l'artesania com a principal protagonista.
Comissariada per Artesania Catalunya i el gestor cultural especialitzat en l'àmbit artesanal i audiovisual, David Hierro, per a la selecció de les peces s'ha treballat sota criteris de qualitat, diversitat i creativitat i s'ha comptat amb la col·laboració del prestigiós festival d'audiovisuals sobre artesania de Londres, Real to Reel: The Craft Film Festival; l'entitat de referència en la promoció de les empreses espanyoles artesanes, FUNDESARTE; de l'associació de professionals de tallers artesans d'àmbit estatal, Oficio&Arte; de l' IED Barcelona Escola Superior de Disseny, del Doctor en història de l'art, cineasta i i membre de l'A-FAD, Jesús-Ángel Prieto, i del Barcelona Fashion Film Festival.
S'ha pogut veure: The Chair Maker: Lawrence Neal (2018); Cara de diablo (2018); LUTUM ALIUM (2017); CRAFTS&MUSIC (2012); Portrait Of A Windup Maker ( 2015); ABBATTE (2018 ); Tracing 200Kg of Merino Wool ( 2012); ARTESANIA ( 2017); Disseny de producte, artesania i tradició | IED Barcelona (2017); FFFRESH ( 2017).
La directora Muntsa Vilalta ha volgut felicitar a tots els " nostres artesans protagonistes, a les entitats col·laboradores i a tots els directors i realitzadors que han fet possible aquesta primera edició de la Mostra i la vuitena de la Setmana" i alhora ha convidat al públic i al sector a " seguir treballant plegats per potenciar tota la riquesa que té el sector artesanal a Catalunya".
La Setmana ha programat 4 visites excepcionals, de la mà de mestres artesans catalans que han intervingut en la construcció o recuperació, a la Sagrada Família, Casa Vicens, Palau Güell i a la fàbrica de ceràmica modernista La Rajoleta, per donar a conèixer l'imaginari i el llegat artesanal de l'arquitecte Antoni Gaudí; 3 exposicions dedicades a apropar i mostrar les tendències més innovadores i creatives en joia contemporània: " NUDA VITA"; " FUSIÓN, Certamen de Joieria amb Vidre"; i " Insígnies de Mestre Artesà 2018"; també Artesania Catalunya ha participat a JOYA Barcelona Art Jewellery & Objects amb un estand i la proposta de 4 artesans contemporanis; s'han dut a terme demostracions d'oficis al centre d'Artesania Catalunya i una jornada dedicada al públic més familiar a la Plaça del Pi de Barcelona.
A més, en el marc de la botiga del Centre, s'ha realitzat la celebració d'Empremtes de Catalunya, amb la performance i exposició de peces del dissenyador Óscar León, i també el Centre ha acollit la presentació de la Setmana de la Fusta de Catalunya que tindrà lloc del 17 al 28 de octubre.
En aquest sentit, la directora general de Comerç, Muntsa Vilalta, ha volgut destacar "l'èxit de participació en aquesta edició, que ha registrat un ple absolut en totes les activitats programades".
La Setmana d'Artesania de Catalunya és una iniciativa en la qual, a través de la divulgació, el coneixement i la participació es vol fomentar els valors culturals i socials de l'artesania, la seva presència i coneixement tant a Catalunya com a l'exterior, promoure el talent i la creativitat, alhora que potenciar la professionalització i comercialització del sector.